
Evezős csapásszámmérő megvalósítása gyorsulásmérő szenzorral

Kulcsszavak: mozgáselemzés; edzéstámogatási rendszer; BLE; 16 bites mikrovezérlő
TDK dolgozatom fő témája egy evezős sportban használható csapásszámmérő rendszer fizikai és szoftveres megvalósítása. Célom egy, a piacon is megtalálható rendszerekhez képest nagyságrendekkel olcsóbb, de funkciókat tekintve továbbfejlesztett eszköz megtervezése és kivitelezése volt. A rendszer elsődlegesen egy evezős hajó sebességének (csapásszámának) mérését végzi, emellett idő és távolság mérésére, valamint adatok real-time kiértékelésére és megjelenítésére képes. Az így elkészített rendszer egy fejlett, de mégis költséghatékony edzéstámogatási rendszerként képes a versenyzők felkészüléséhez hozzájárulni. Az általam elképzelt rendszer első sorban egy gyorsulásmérő szenzorból és egy megjelenítést végző eszközből áll. A szenzor a gyűjtött adatokat Bluetooth hirdetőcsomagokba rendezve továbbítja a megjelenítést és kiértékelést végző eszköz felé, ami ebben az esetben az egyszerű fejlesztés és költséghatékonyság miatt egy mobiltelefon. A fogadott adatcsomagok egy elsődlegesen csak Androidos készülékre tervezett telefonos alkalmazásban kerülnek kiértékelésre, majd megjelenítésre. A felhasználói felület ily módon képes a szenzor által mért adatok real-time megjelenítésére. A dolgozat részletesen ismerteti az adatgyűjtés és kiértékelés elvét, az elkészített szoftver logikai felépítését. Zárásként összegzésre kerülnek az eddig megvalósított eredmények, ezek mellett továbbfejlesztési lehetőségek és ötletek is említésre kerülnek.



